ཁོས་འཕྲུལ་རྟ་ལམ་ཟུར་ཞིག་ཏུ་བཞག་རྗེས་ལམ་སེང་པར་ཆས་ལག་ཏུ་བླངས་ནས་ལྕགས་ཟམ་སྟེང་གི་ཕར་འགྲོ་ཚུར་འོང་གི་མི་ཚོགས་ལ་ཅེར།ཆུ་ཚོད་གཉིས་དང་ཕྱེད་ཀར་བསྒུགས་ཀྱང་རྨི་ལམ་ནང་གི་བུ་མོ་དེ་བསླེབས་མ་སོང་།དེར་ཁོ་སེམས་ཁོང་དུ་ཆུད་དེ་སེམས་ནང་རང་ཉིད་ཀྱིས་རྨི་ལམ་ཞིག་གི་ཆེད་དུ་དེ་ལྟར་དཀའ་སྡུག་མྱོང་དགོས་དོན་གང་ཡིན་བསམ་བཞིན་ཕྱིར་ལོག་རྩིས་བྱེད་བཞིན་པའི་སྐད་ཅིག་མ་དེར།གློ་བུར་དུ་ཟམ་པའི་ཕར་ཕྱོགས་ནས་ཤམ་ལྭ་ལྗང་སྐྱ་གྱོན་པའི་བུ་མོ་ཞིག་གིས་སྔོ་ཚོད་སྨྱུག་གཟེབ་ཁང་ཁུར་ནས་ཚུར་ཡོང་བཞིན་པ་མཐོང་ཞིང་།བུ་མོ་དེ་ཁོའི་མདུན་དུ་བསླེབས་ན།ཁོ་རང་ཉིད་ཀྱི་མིག་ཟུང་ལ་ཡང་ཡིད་མི་ཆེས་པ་ཞིག་སྟེ།བུ་མོ་དེ་ནི་ཁོའི་རྨི་ལམ་ནང་གི་བུ་མོ་དེ་རེད་འདུགཁོ་སྐར་མ་གཅིག་ཙམ་ལ་བླ་རྩ་ཆད་པ་བཞིན་འགུལ་ཙམ་ཡང་བྱེད་མ་ཐུབ་པར་བསྡད་རྗེས་གཞི་ནས་གཉིད་ལ་སངས་པ་བཞིན་ལག་གི་པར་ཆས་བུ་མོ་དེའི་ཕྱོགས་སུ་བསྐོར་ནས་ཚག་ཅེས་འདྲ་པར་ཞིག་བླངས་ཤིང་།ཡང་བུ་མོ་དེའི་རྗེས་བསྙེགས་ནས་ཕར་ཕྱོགས་ཀྱི་སྔོ་ཚོད་བཙོང་སའི་ཁྲོམ་དུ་བསྐྱོད་དེ་བུ་མོས་སྔོ་ཚོད་ཚོང་སྟེགས་སྟེང་བཞག་རྗེས་ལྭ་བའི་ཁུག་མ་ལས་ཁ་པར་ཞིག་བླངས་ཏེ་རང་གི་ཨ་མར་སྐད་ཆ་འཆད་བཞིན་པ་ཡང་པར་དུ་བླངས།